**Transformare**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din blocuri pătate de ploi și ninsori,

din parcuri uscate, copaci fără flori,

din râuri secate, gemete, urlet,

din oameni grăbiți, copii fără zâmbet,

din vorbe urâte, injurii, blesteme,

din cărți prăfuite, necazuri, dileme,

din frica de mâine, coșmarul de azi,

din boli și spitale, narcotici, nomazi,

din palme murdare, bătăi, lovituri,

din câini fără lesă, chirii și facturi,

din hoți și atacuri, pistoale, mânie,

din nașteri spontane, dureri, nebunie,

din lacrimi și strigăt, vacarm și uitare,

din viață și moarte, biserici, trădare,

din gânduri ascunse și gesturi obscene,

din blănuri și zdrențe, perfuzii în vene,

din zbucium, claxoane, tăcere în doi,

din vise, dorințe, abstractul gunoi,

din clipe grăbite, iluzii-o mie,

extaz, înflorire, doar EL, poezie!

Adina V.

30.01.2018